Il-President tal-Belarussja jgħid li għandu l-appoġġ militari tar-Russja
Imtella' Awwissu 16, 2020 - Aġġornata 16 Ta' Awwissu, 2020 8:28am Il-President tal-Belarussja Alexander Lukashenko qal li ġie mwiegħed appoġġ militari mill-President tar-Russja Vladimir Putin, f'każ ta' theddid militari minn barra l-pajjiż. Lukashenko, li ilu fil-poter sa mill-1994, kien qed jitkellem fl-isfond ta' protesti kbar li għadhom għaddejjin fil-pajjiż, bid-dimostranti jemmnu li l-elezzjoni presidenzjali li fiha Lukashenko kiseb fuq 80% tal-voti kienet imbagħbsa. Il-kandidata ewlenija tal-oppożizzjoni, Svetlana Tikhanovskaya, li m'aċċettatx ir-riżultat, fittxet refuġju fil-Litwanja wara li nżammet arrestata għal seba' sigħat. Żewġ persuni mietu fil-protesti, u s'issa huwa kkalkulat li ġew arrestati mas-6,700 dimostrant, b'bosta jallegaw li ġew ittorturati (filmat). Meta ddikjara l-appoġġ militari tar-Russja, Lukashenko għamel referenza għal attivitajiet tan-NATO li għaddejjin fil-pajjiżi ġirien, prinċipalment fil-Polonja u l-Litwanja. Il-Ministri tal-Affarijiet Barranin tal-Unjoni Ewropea qablu li joħorġu sanzjonijiet kontra uffiċjali tal-Belarussja responsabbli għal falsifikazzjoni, waqt li l-Istati Uniti kkundannat l-elezzjoni u ddeskrivitha bħala waħda mhux ħielsa u lanqas ġusta. Tiħrax l-oppożizzjoni fil-Belarussja wara riżultat kontroversjali ta' elezzjoni presidenzjali